ከሳዑዲ አረቢያ ወደ ኢትዮጵያ የተመለሱ ኢትዮጵያውያን ቁጥር 144 ሺ 507 ደረሰ  የኢትዮጵያ የንግድና ዘርፍ ማህበራት ምክር ቤት 100 ሺህ ብር ለገሰ
ከሳዑዲ አረቢያ ወደ ኢትዮጵያ የተመለሱ ኢትዮጵያውያን ቁጥር 144 ሺህ 507 መድረሱን የውጭ ጉዳይ ሚኒስትሩ አስታወቁ፡፡ የኢትዮጵያ የንግድና የዘርፍ ማኅበራት ምክር ቤት ለተመላሾቹ 100 ሺህ ብር ለገሰ፡፡የውጭ ጉዳይ ሚኒስትሩ ዶክተር ቴድሮስ አድሃኖም ትናንት ከንግድና ዘርፍ ማኅበራት ምክር ቤት አመራር አባላት ጋር ባካሄዱት ውይይት ላይ እንደገለጹት ከተመላሾቹ መካከል ከ88 ሺህ በላይ ወንዶች ናቸው፡፡ ከሳዑዲ አረቢያ ወደ ኢትዮጵያ ከተመለሱት ዜጎች መካከል ከ47 ሺ በላይ ሴቶች መሆናቸውንና ቀሪዎቹ ከ7 ሺ በላይ ደግሞ ሕጻናት መሆናቸውን አስታውቀዋል፡፡ ተመላሾቹን የመደገፍ ሥራ የመንግሥት ብቻ ሳይሆን የሁሉም የኅብረተሰብ ክፍሎች ኃላፊነት እንደሆነ ገልጸዋል፡፡ የኢትዮጵያ የንግድና የዘርፍ ማኅበራት ምክር ቤት በራሱ ፍላጎትና ተነሳሽነት ወገኖቹን ለመደገፍ ለባረከተው አስተዋጽኦ በራሳቸውና በመንግሥት ስም ምስጋና አቅርበዋል፡፡ መንግሥት ከክልል መንግሥታት ጋር በመተባበር ተመላሾቹን ለማቋቋም አራት አቅጣጫዎችን ማስቀመጡን ጠቅሰው በመጀመሪያ ሁሉም የኅብረተሰብ ክፍል ሁሉም ዜጋ በአገሩ ሰርቶ መለወጥ እንደሚቻል ማስተማር እንዳለበት አሳስበዋል፡፡የኢትዮጵያ የንግድና የዘርፍ ማኅበራት ምክር ቤት ፕሬዚዳንት ወይዘሮ ሙሉ ሰለሞን ድጋፉን ለዶክተር ቴድሮስ አድሃኖም ባስረከቡበት ወቅት ምክር ቤቱ የያደረገው ድጋፍ ለወገኖቹ ያለውን አብሮነት ለመግለጽ ነው ብለዋል፡፡ ምክር ቤቱ በቀጣይነትም ከሳዑዲ ለተመለሱት ዜጎች በሥራ ዕድል ፈጠራ፣ በሥልጠናና በሌሎችም መስኮች የሚያደርገውን ድጋፍ እንደሚቀጥል አስታውቀዋል፡፡ የምክር ቤቱ አመራር አባላት ወደፊት ለተመላሾቹ የሚቻለውን ድጋፍ ለማድረግ ዝግጁ መሆናቸውንም አረጋግጠዋል፡፡ መንግሥት ለተመላሾቹ የሚያደርገው አቀባበል የሚያኮራ እንደሆነም ተናግረዋል፡፡